Tietosuojavastaavan valvontatehtävästä on säädetty tietosuoja-asetuksen (EU) 2016/679 39 (1) artiklan b alakohdassa ja rikosasioiden tietosuojalain (1054/2018) 40.1 §:n 2 kohdassa. Tietosuojavastaavat valvovat suoraan näissä säädöksissä säädetyn nojalla myös tiedonhallintalaissa säädettyjen vaatimusten toteuttamista, siltä osin kuin käsittelyn kohteena ovat henkilötiedot.
Valtion talousarvioasetuksessa (1243/1992) säädetään sisäisestä valvonnasta, johon sääntelyyn sisältyy myös ja sisäisen tarkastuksen tehtävät niissä organisaatioissa, joita asetus koskee. Tiedonhallintalain soveltamisalan piirissä olevien organisaatioiden joukko on tätä huomattavasti laajempi. Tiedonhallintalain soveltamisalan piiriin kuuluvia itsenäisiä julkisoikeudellisia laitoksia, yliopistoja, ammattikorkeakouluja, kuntia tai kuntayhtymiä koskevia sisäisen tarkastuksen tehtäviä määrittäviä säännöksiä ei ole olemassa.
Sisäisen tarkastuksen rooliin voi esimerkiksi kuulua tarkastuksin varmistaa, että sisäisen valvonnan kontrollit toimivat. Sisäinen tarkastus toimii organisaation johdon toimeksiantojen pohjalta ja tuottaa tietoa johdolle sen järjestämän sisäisen valvonnan toimivuudesta, jonka perusteella johto voi käytännössä arvioida valvonnan tehokkuutta sekä toteuttaa omalta osaltaan valvontavastuutaan. Vastaavalla tavalla tietosuojavastaavat raportoivat tiedonhallintayksikössä tekemistään valvontamenettelyihin liittyvistä havainnoista.